Diari Oficial de la Generalitat Valenciana


Sumari del DOGV 5545, del 29-06-2007 (2007/8119)

RESOLUCIÓ de 19 de juny de 2007, de la directora general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de col·laboració entre el Ministeri de Treball i Assumptes Socials (INSS) i la Comunitat Autònoma Valenciana per al control de la Incapacitat Temporal.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5545

Data del DOGV
:   29-06-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/8119


Data del document
:   19-06-2007

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Sanitat
    * incapacitat laboral
    * cooperació administrativa
    * administració central

RESOLUCIÓ de 19 de juny de 2007, de la directora general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de col·laboració entre el Ministeri de Treball i Assumptes Socials (INSS) i la Comunitat Autònoma Valenciana per al control de la Incapacitat Temporal. [2007/8119]  
Subscrit, després de la tramitació prèvia reglamentària, entre el Ministeri de Treball i Assumptes Socials (INSS) i la Comunitat Autònoma Valenciana, el 17 de juliol de 2006, un Conveni de col'laboració per al control de la Incapacitat Temporal, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Comunitat Valenciana l'esmentat Conveni, que ha quedat inscrit en el Registre de Convenis amb el número 0826/007, i que figura com a annex d'esta resolució.  
València, 19 de juny de 2007.- La directora general de Relacions amb les Corts i Secretariat del Govern: Angélica Such Ronda.  
Madrid, 17 de juliol de 2006  
REUNITS  
D'una part, Octavio J. Granado Martínez, secretari d'Estat de la Seguretat Social, nomenat pel Reial Decret 659/2004, de 19 d'abril, i Fidel Ferreras Alonso, director general de l'Institut Nacional de la Seguretat Social, nomenat pel Reial Decret 837/2004, de 23 d'abril, fent ús de les competències que li atribuïx l'article 5 del Reial Decret 2583/1996, de 13 de desembre.   
I d'una altra part, Rafael Blasco Castany, conseller de Sanitat, en nom i representació de la Comunitat Valenciana.  
Ambdues parts es reconeixen mútua capacitat per a obligar-se i convindre, i  
MANIFESTEN  
Primer. Que l'Institut Nacional de la Seguretat Social (INSS), entitat gestora de la Seguretat Social, enquadrada en el Ministeri de Treball i Assumptes Socials, té competències per a gestionar i controlar la prestació d'Incapacitat Temporal (IT) d'acord amb el que disposa l'article 1 del Reial Decret 2583/1996, de 13 de desembre.  
Segon. Que la Comunitat Valenciana, d'acord amb el que establix el Reial Decret 1612/87, de 27 de novembre, és competent per a prestar l'assistència sanitària de la Seguretat Social i, a través dels facultatius del seu servici públic de salut, estendre els comunicats mèdics de baixa, confirmació de la baixa i alta que establixen l'inici i la duració, amb caràcter general, dels processos d'IT en el seu territori (article 1 del Reial Decret 575/1997, de 18 d'abril), i que, d'acord amb eixe Reial Decret, s'adoptaran mesures pertinents a fi d'acreditar que els comunicats de baixa no s'expedixen amb efectes retroactius.  
Tercer. Que a ambdues administracions interessa, en conseqüència, l'estudi del comportament de l'esmentada prestació i l'establiment dels controls oportuns sobre la prestació. Per a això, en el punt 3 de la disposició addicional onze de la Llei General de la Seguretat Social (aprovada pel Reial Decret Legislatiu 1/1994, de 20 de juny) es preveu la possibilitat d'establir acords de col'laboració entre les parts per a fixar controls a fi d'una gestió eficaç de la prestació d'incapacitat temporal.   
Quart. Que la Llei 21/2001, de 27 de desembre (article 4.B.c), per la qual es regulen les mesures fiscals i administratives del nou sistema de finançament de les comunitats autònomes de règim comú i ciutats amb estatut d'autonomia, preveu la creació i dotació d'un fons denominat "Programa d'estalvi en incapacitat temporal" destinat a la millora i control de la prestació per incapacitat temporal derivada de contingències comunes.   
A partir de la seua creació, este fons, establit per a finançar l'adopció de programes i mesures dirigides al control de la despesa relativa a la incapacitat temporal i a la millora de la gestió dels servicis d'assistència sanitària de la Seguretat Social per contingències comunes, ha estat dotat en tots els exercicis pressupostaris amb quanties que cada any han sigut actualitzades amb l'increment que el Govern preveu, derivat de l'evolució de l'índex de preus de consum.   
Que en este orde, el Pressupost de l'Institut Nacional de la Seguretat Social per al 2006 establix un crèdit màxim, en relació amb l'esmentat fons, de 475.301.539 euros per a totes les comunitats autònomes (excloses Navarra i el País Basc) en el qual estes participaran inicialment segons la població protegida d'assistència sanitària i la liquidació definitiva de la qual s'efectuarà en funció del grau de compliment de la realització de determinades actuacions de gestió i control de la IT, fixades en el conveni amb cada comunitat autònoma.  
Cinqué. Que és voluntat de les parts, arreplegant experiències derivades de l'execució d'anteriors convenis, establir el pla anual d'actuacions per a la modernització i millora de la gestió de la IT i la racionalització de la despesa de la prestació per als anys 2006, 2007 i 2008. El pla corresponent a l'any 2006 figura com a document adjunt a este conveni.   
El mencionat pla anual d'actuacions per als anys 2007 i 2008 serà establit amb la deguda antelació, sempre abans del començament de cada un dels anys corresponents, i reflectirà l'actualització dels apartats que siga possible fixar a l'esmentada data. Els objectius referits a la racionalització de la despesa es fixaran quan es dispose de les dades de l'exercici anterior.  
Que amb la finalitat de fixar els compromisos entre el Ministeri de Treball i Assumptes Socials i la Comunitat Autònoma Valenciana pel que fa a l'assignació del fons i la seua liquidació definitiva, ambdues parts acorden subscriure el present conveni de col'laboració de naturalesa administrativa, d'acord amb el que establixen l'article 3.1.c) del Text Refós de la Llei de Contractes de les Administracions Públiques, i l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i que es regirà d'acord amb les següents  
CLÀUSULES  
Primera. Objecte i àmbit  
El present conveni té com a finalitat establir el marc de col'laboració per a aconseguir els objectius establits en el pla anual d'actuacions per a la modernització i millora de la gestió i control de la IT i la racionalització de la despesa de la prestació durant els anys 2006, 2007 i 2008 a la Comunitat Autònoma Valenciana.  
Segona. Distribució del fons i crèdit assignat  
La participació en este fons de la Comunitat Autònoma Valenciana ascendix, inicialment, a un màxim de 80.510.299,13 € per a l'any 2006, d'acord amb la distribució realitzada en funció de la població protegida d'assistència sanitària en la comunitat autònoma corresponent a l'any 2005.   
Per als anys 2007 i 2008, la participació en el fons es fixarà igualment en relació amb la població protegida d'assistència sanitària en la comunitat autònoma corresponent a les últimes dades oficials conegudes. D'eixa quantitat es detraurà l'import resultant de la liquidació practicada corresponent a l'exercici anterior si esta fóra negativa.  
A més, si es complixen les condicions establides en la clàusula huitena, se li sumarà l'import resultant del repartiment complementari que s'hi establix.   
Tercera. Valoració i ponderació de resultats  
La fixació del programa d'activitats i els objectius de racionalització de la despesa, així com la ponderació entre ells, s'acordaran per a cada un dels exercicis i es fixaran en el pla anual d'actuacions. El corresponent a l'any 2006 figura com a annex a este conveni i establix la següent distribució del crèdit:  
a) En un 70% al grau de compliment del programa d'activitats.  
b) En un 30% al grau de compliment dels objectius de racionalització de la despea, mesurat per a esta comunitat autònoma segons es detalla en el pla anual d'actuacions.  
Quarta. Entregues a compte i liquidacions  
L'entrega del crèdit establit s'efectuarà de la forma següent:  
Per a l'any 2006, durant el mes següent a la firma del conveni, es farà com una bestreta a compte, en un pagament únic, l'entrega del fons corresponent a eixel exercici, prèvia liquidació del crèdit corresponent a l'any 2005, amb la finalitat que la comunitat autònoma dedique la dita quantitat, tant a la realització del programa d'activitats, com a l'objectiu de racionalització de la despesa.  
Durant el primer trimestre de l'any 2007, es farà com una bestreta a compte, en un pagament únic, l'entrega del fons corresponent a tal exercici, i es procedirà amb caràcter previ a la liquidació del crèdit corresponent a l'any 2006, en proporció al grau de compliment de l'objectiu de l'execució del programa d'activitats, i de racionalització de la despesa, de forma independent. El mateix procediment es durà a terme pel que fa a l'any 2008.  
Si no s'ha superat el 50% de l'objectiu referit al programa d'activitats, la comunitat autònoma tornarà o compensarà el 50% del fons anticipat corresponent a eixe objectiu. Igualment, si no s'ha superat el 50% de l'objectiu de racionalització de la despesa, excepte l'objectiu marcat de reducció de dies de mitjana de baixa consumits per IT pels treballadors protegits per IT en l'INSS, que es regirà específicament per allò que s'ha assenyalat en el punt 2 de l'apartat II de l'annex d'este conveni, tornarà o compensarà el 50% del fons anticipat corresponent a eixe programa.  
Si s'ha superat el 50% de l'objectiu del programa d'activitats, es procedirà a la liquidació del fons corresponent a eixe objectiu en proporció al grau de compliment aconseguit. Igualment, si s'ha superat el 50% de l'objectiu referit a la racionalització de la despesa, en la qual cosa es referix a l'objectiu del cost d'IT per afiliat/mes, es procedirà a la liquidació del fons corresponent a eixe objectiu en funció del grau de compliment.  
Cinquena. Destinació del crèdit.  
En correspondència amb la finalitat per a la qual el fons ha sigut creat segons la Llei 21/2001, la comunitat autònoma haurà de destinar els crèdits percebuts en aplicació d'este conveni a la millora dels processos de control i gestió de la incapacitat temporal.   
Per a la seua acreditació, es compromet a elaborar una memòria financera i tècnica en què s'especifiquen els resultats obtinguts.   
Sisena. Coordinació, verificació i control  
El seguiment del Conveni es farà a través d'una comissió central i una subcomissió en cada província.  
- Comissió central: composició i funcionament.  
La comissió central estarà integrada per quatre representants de l'Institut Nacional de la Seguretat Social, un representant de les mútues d'accidents de treball i malalties professionals i quatre representants del servici públic de salut de la comunitat autònoma.   
Presidirà les reunions el subdirector general d'Incapacitat Temporal i altres Prestacions a Curt Termini i farà funcions de secretari el cap d'Àrea de Subsidis, ambdós de l'INSS.  
La comissió es reunirà amb la freqüència que siga necessària i, almenys, una vegada al semestre.  
Esta comissió assumix les funcions següents:  
 Efectuar el seguiment del que establix este conveni, vetlant pel compliment del seu contingut en els termes fixats i, si és el cas, exercir les funcions de coordinació que resulten procedents.  
- Conéixer el Pla anual d'actuacions per a la modernització i millora de la gestió i control de la IT proposant, si és el cas, les orientacions precises i aquelles activitats que l'experiència aconselle amb vista a la consecució dels seus fins.  
- Examinar els resultats del seguiment de l'aplicació de la normativa vigent en matèria d'IT, singularment en allò que s'ha referit a l'adequat ompliment dels comunicats i informes mèdics d'IT.  
- Analitzar el resultat de les reunions celebrades per les subcomissions provincials, conéixer els seus informes i assessorar a estes en el seu funcionament i en la interpretació del conveni.   
- Conéixer la memòria financera i tècnica en què la comunitat autònoma especifique els resultats obtinguts.  
- Estudiar qualssevol altres assumptes proposats per les parts que siguen d'interés en el control de la prestació d'IT.  
- Subcomissió provincial. Composició i funcionament.  
A escala provincial es crearan comissions que duran a terme el seguiment de l'execució del programa d'activitats, la composició i règim de funcionament del qual serà el següent:  
 Tres representants de la Direcció Provincial de l'INSS.  
- Tres representants de la comunitat autònoma designats per la conselleria de Sanitat.  
- Un representant de les Mútues AT/EP, a escala provincial.  
- Actuarà com a president el director de l'INSS en eixa província i farà de secretari un funcionari designat pel president.   
- Es reuniran amb la freqüència que siga necessària i, almenys, una per mes.  
- La subcomissió provincial tindrà encomanades les funcions derivades de l'execució del programa d'activitats en eixa província. Mensualment enviarà als servicis centrals de l'INSS les dades corresponents als resultats d'eixe seguiment.  
Setena. Vigència  
El present conveni tindrà una duració de tres anys i produirà efectes des de l'1 de gener de 2006.  
Este conveni s'extingirà en cas d'incompliment, per alguna de les parts, dels compromisos adquirits.  
Huitena. Liquidació de l'exercici 2005 i posteriors  
Els efectes del present conveni, per a cada un dels tres exercicis de vigència, queden supeditats a la firma de la liquidació, corresponent a l'exercici anterior, del conveni subscrit entre el Ministeri de Treball i Assumptes Sociales-INSS i esta comunitat autònoma per al control de la prestació d'Incapacitat Temporal.   
L'import resultant de la liquidació corresponent a cada exercici anterior, compost per aquelles quanties que es detraguen de la bestreta a compte per a cada any a què es referix la clàusula segona del present conveni com a conseqüència del no-compliment en la seua integritat dels objectius del programa d'activitats o de racionalització de la despesa que es van establir per a l'exercici anterior, repercutirà en aquelles comunitats autònomes que hagen complit al finalitzar el primer semestre de l'any en, almenys, un 40% els objectius establits per a eixe exercici. El repartiment es farà en proporció a la participació inicial de cada una d'estes comunitats autònomes en el fons assignat per a cada any de vigència del conveni. El repartiment complementari es farà efectiu, en un pagament únic, abans de finalitzar el mes d'octubre de l'exercici corresponent.   
I en prova de conformitat, firmen el present conveni per quadruplicat exemplar, en el lloc i data dalt indicats.   
Pel Ministeri de Treball i Assumptes Socials.   
El secretari d'estat de la Seguretat Social.   
Octavio J. Granado Martínez  
El director general de L'INSS  
Fidel Ferreras Alonso  
Per la Comunitat Autònoma Valenciana.  
El conseller de Sanitat.  
Rafael Blasco Castany  
PLA D'ACTUACIONS PER A LA MODERNITZACIÓ I MILLORA DE LA GESTIÓ I CONTROL DE LA INCAPACITAT TEMPORAL I PER A LA RACIONALITZACIÓ DE LA DESPESA D'EIXA PRESTACIÓ A LA COMUNITAT AUTÒNOMA VALENCIANA L'UQR 1047.  
Este pla es compon de dos apartats distints:  
- programa d'activitats de modernització i millora de la gestió i control de la IT: 70%  
- Objectius de control de la despesa:  
- Indicador cost/afiliat/mes: 15%  
- Indicador dies de baixa IT/afiliat /mes: 15%  
S'hi establix, així mateix, la valoració ponderada que cada un d'estos apartats té fixada (i que haurà de portar-se a efecte de forma independent), a fi de calcular les liquidacions de crèdit que han de fer-se a favor de la comunitat autònoma.   
Nota: durant l'exercici 2006, les liquidacions a què hi haja lloc en aplicació d'este conveni prendran com a resultats els corresponents als mesos naturals a què es fa referència en cada cas. En la liquidació definitiva es consideraran els dotze mesos de l'any natural.   
I. PROGRAMA D'ACTIVITATS DE MODERNITZACIÓ I MILLORA DE LA GESTIÓ I CONTROL DE LA IT.  
El programa d'activitats per a la modernització i millora de la gestió i control de la incapacitat temporal es concreta en quatre àrees d'actuació:  
- Informatització i transmissió per via telemàtica a l'INSS dels comunicats d'IT en termini i amb codi de diagnòstic.  
- Emissió des del Servici Públic de Salut dels informes mèdics individualitzats sobre processos d'IT, establits reglamentàriament.   
- Tramitació i contestació motivada i en termini, pel servici públic de salut, de les propostes d'alta formulades per l'INSS i mútues d'accidents de treball i malalties professionals i motivació de les discrepàncies en les intencions d'alta formulades per l'INSS.  
- Altres activitats: formació, col'laboració, etc.  
D'acord amb el que disposa la clàusula tercera del present conveni, el 70% del crèdit assignat a la comunitat autònoma queda condicionat al compliment del programa d'activitats, que es distribuïx de la manera següent:  
A. Informatització i transmissió per via telemàtica a l'INSS dels comunicats d'IT en termini i amb codi de diagnòstic: 30% distribuït de la forma següent:  
1. Informatització i transmissió per via telemàtica a l'INSS dels comunicats d'IT: 10%  
2. Transmissió en termini dels comunicats d'IT: 10%  
3. Ompliment del codi de diagnòstic correcte en els comunicats de baixa: 10%.  
B. Emissió per la inspecció mèdica del servici públic de salut dels informes de control de la incapacitat establits en l'article 1 punt 5, del Reial Decret 575/1997, de 18 d'abril, corresponents als trimestres segon i tercer des de l'inici del procés d'IT: 10%.  
C. Gestió de propostes i d'intencions d'alta: 16% distribuïts:  
1. Propostes d'alta: 8%  
2. Intencions d'alta: 8%  
D. Altres activitats: 14%  
Es desglossen en:  
1. Accés a historials clínics: 4%  
2. Formació: 5%  
3. Proves complementàries: 3%  
4. Implicació de les unitats de gestió: 2%  
Contingut de les activitats.  
A. Informatització i transmissió per via telemàtica a l'INSS dels comunicats d'IT en termini i amb codi de diagnòstic. Creada a la comunitat autònoma una base de dades de processos d'IT, caldrà aconseguir que s'hi incloguen tots els comunicats mèdics de baixa i alta emesos pels facultatius del seu àmbit territorial i, a més, estos comunicats mèdics hauran d'emetre's amb caràcter immediat després del reconeixement mèdic al treballador en què es constate que es troba incapacitat laboralment d'acord amb el que establix l'article 2 del RD 575/1997, de 18 d'abril. Per a això, per part de la comunitat autònoma s'informatitzarà la gestió d'esta prestació en la seua xarxa sanitària.  
La informació de comunicats mèdics es transmetrà diàriament per via telemàtica a l'INSS, amb independència de quina siga l'entitat competent en la gestió de la prestació econòmica, d'acord amb les especificacions tècniques, disseny de registre i periodicitat que determine l'entitat gestora, sempre amb programes compatibles.  
La periodicitat en la transmissió de fitxers serà diària i els comunicats de baixa i alta hauran de transmetre's dins del termini de cinc dies, comptats des del moment de l'expedició, segons establix el Reial Decret 575/1997, de 18 d'abril, pel qual es regulen determinats aspectes de la gestió i control de la prestació econòmica de la Seguretat Social per IT.   
En tots els comunicats transmesos haurà de constar el codi de diagnòstic, segons la classificació internacional de malalties de l'Organització Mundial de la Salut (CIE-9 MC). En el cas que la comunitat autònoma utilitze un altre sistema de codificació, haurà de realitzar la conversió a la CIE-9 MC.  
Les dades a transmetre, amb caràcter obligatori, seran les següents:  
Comunicat de baixa. Dades personals del treballador: IPF (DNI o NIE si es tracta de ciutadans estrangers); núm. d'afiliació a la Seguretat Social; cognoms i nom; domicili (localitat, província i codi postal) i telèfon de localització.  
Dades mèdiques del comunicat de baixa. Tipus de comunicat (baixa o alta); contingència; data de baixa mèdica; data d'accident de treball, si és el cas; codi de diagnòstic; duració probable del procés; recaiguda i número de col'legiat complet (format nacional de deu dígits).  
Comunicat d'alta. Dades personals del treballador: IPF (DNI o NIE si es tracta de ciutadans estrangers); núm. d'afiliació a la Seguretat Social; cognoms i nom; domicili (localitat, província i codi postal) i telèfon de localització.  
Dades mèdiques del comunicat d'alta. Tipus de comunicat (baixa o alta); contingència; data de baixa mèdica; data de l'alta mèdica; causa de l'alta; data d'accident de treball, si és el cas; codi de diagnòstic final del procés; recaiguda i número de col'legiat complet (format nacional de deu dígits).  
B. Emissió per la inspecció mèdica del servici públic de salut dels informes trimestrals sobre control d'Incapacitat.   
Els servicis públics de salut de la comunitat autònoma hauran de remetre els informes de control de la incapacitat establits en l'article 1 punt 5, del Reial Decret 575/1997, de 18 d'abril. Es valorarà especialment l'emissió dels informes corresponents als trimestres segon i tercer des de l'inici del procés.  
Estos informes hauran d'arreplegar expressament el diagnòstic, la situació clínica actual, el tractament realitzat, les possibilitats terapèutiques i la duració probable del procés. Així mateix, hauran de pronunciar-se expressament sobre els extrems que justifiquen, des del punt de vista mèdic, la necessitat de mantindre el procés d'incapacitat del treballador. Seran enviats a nivell provincial a l'entitat o mútua que gestiona el procés amb brevetat i utilitzant mitjans informatitzats en la mesura que siga possible.  
C. Tramitació i contestació motivada en termini pel servici públic de salut de les propostes d'alta formulades per l'INSS i les mútues d'accidents de treball i malalties professionals i motivació de les discrepàncies en les intencions d'alta formulades per l'INSS.  
1. Tramitació i contestació motivada en termini, pel servici públic de salut, de les propostes d'alta formulades per l'INSS i les mútues d'accidents de treball i malalties professionals. (El termini és de 15 dies segons que establix el citat RD 575/1997).  
El seguiment de les propostes d'alta es portarà a terme a través de la fórmula següent:  
Nombre propostes pendents de contestar a fi de mes  
X 30,41 Mitjana mensual de propostes rebudes en SPS  
La fórmula expressa que el nombre de propostes pendents de tràmit a fi de mes equival a l'entrada de "x" dies.  
La contestació a les propostes d'alta formulades tant per l'INSS com per les mútues, en cas de discrepància per part del Servici Públic de Salut, hauran d'estar motivades des d'un punt de vista clinicofuncional, indicant les limitacions orgàniques i funcionals que impedixen l'exercici de l'activitat laboral del treballador.  
2. Transmissió de les intencions d'alta. Les intencions d'alta formulades per l'INSS que deriven en discrepància pel Servici Públic de Salut, hauran d'estar motivades des d'un punt de vista clinicofuncional, indicant les limitacions orgàniques i funcionals que impedixen l'exercici de l'activitat laboral del treballador. (Segons el que disposa el Reial Decret 1117/1998, de 5 de juny, pel qual es modifica el Reial Decret 575/1997, de 18 d'abril, el termini per a contestar és de tres dies)  
D. Altres activitats.   
1. A fi de millorar la gestió i el control de les prestacions derivades de la IT, la comunitat autònoma es compromet, a través del seu servici públic de salut, a facilitar als metges inspectors de l'INSS l'accés als historials clínics dels assegurats.   
Per a això, els responsables de l'INSS i del servici públic de salut, a escala provincial, determinaran de comú acord, el procediment d'accés.  
L'accés i tractament d'esta informació per part dels metges inspectors de l'INSS tindrà com a objecte, únicament i exclusivament, l'exercici de les competències que tenen encomanades per a la valoració del menyscabament funcional que justifica la percepció de les prestacions econòmiques i es garantirà, en tot cas, la seguretat i confidencialitat de les dades.  
2. Formació dels professionals sanitaris en matèria d'IT. Estes accions formatives hauran de ser planificades, almenys, amb periodicitat semestral i hauran de comptar amb la participació de l'INSS i de les mútues d'accidents de treball i malalties professionals.  
Les accions formatives inclouran, en el seu àmbit d'aplicació, al 20% dels professionals sanitaris d'atenció primària.  
3. El servici públic de salut es compromet a la realització de les proves complementàries que sol'licite l'INSS per a la determinació de les incapacitats laborals, així com a la remissió del resultat juntament amb l'informe corresponent a l'entitat gestora en el termini determinat. Amb este fi, en el termini d'un mes, comptat des de la subscripció del conveni per a l'any 2006 (i en els mesos de gener per als anys 2007 i 2008), la subcomissió provincial formalitzarà un document amb la tipologia de proves que ha de fer el servici públic de salut i termini per a cada una d'elles, en atenció a la infraestructura i capacitat de resposta d'este.   
4. La comunitat autònoma es compromet a potenciar una major implicació entre les unitats d'inspecció dels seus respectius servicis de salut amb els servicis de les unitats de gestió de la prestació per IT de l'INSS en les seues direccions provincials. Per a això, el Servici Públic de Salut informarà mensualment la Direcció Provincial de l'INSS sobre les actuacions de control d'IT desenvolupades en el mes immediat anterior i el seu resultat, així com de qualsevol altra dada que s'estime necessària per a tindre un coneixement global de la situació de la prestació d'IT i l'evolució del seu control.  
Amb la deguda antelació i, en tot cas, abans de l'inici de l'exercici, s'acordarà el programa d'activitats per als anys 2007 i 2008. Si no es produïa en temps este acord s'estima tàcitament prorrogat per les parts el programa d'activitats establit per a l'any 2006.  
II.OBJECTIUS DE RACIONALITZACIÓ DE LA DESPESA  
De conformitat amb el que disposa la clàusula tercera del present conveni, el 30% del crèdit assignat a la comunitat autònoma queda condicionat al compliment dels objectius de racionalització de la despesa, que es mesuren segons els següents indicadors:  
- Indicador cost/afiliat/mes: 15%.  
  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
- Indicador dies d'IT/afiliat/mes: 15%  
Als efectes del present conveni, com a cost de la prestació i dies de baixa per IT derivada de contingències comunes, es prenen en consideració els que assumix l'Institut Nacional de la Seguretat Social. A més, queden exclosos expressament la despesa i dies de baixa d'IT per contingències professionals i els corresponents a empreses que col'laboren voluntàriament en la gestió de la Seguretat Social, de conformitat amb el que establixen els apartats b) i d) de l'article 77.1 de la Llei General de la Seguretat Social.   
1. Indicador: cost/afiliat/mes.  
L'objectiu de reducció de la despesa d'IT per contingències comunes (excloses empreses col'laboradores) a la Comunitat Autònoma Valenciana, es dirigix a propiciar que, durant l'any 2006, en el seu territori s'arribe a una despesa de la prestació econòmica assenyalada, mesurat en termes de cost/afiliat/mes, segons es fixa per a la comunitat autònoma en este annex.  
Per a la fixació de l'objectiu de racionalització de la despesa d'IT, es pren com a situació de partida la mitjana de l'indicador cost/afiliat/mes d'IT derivada de contingències comunes (excloses empreses col'laboradores) registrat en esta comunitat autònoma durant l'any 2005, que va ascendir a 32,33 euros.  
Per a mesurar la racionalització de la despesa en termes equivalents, s'establix un coeficient reductor que neutralitza la part del cost en IT provinent del pes que les diferents bases de cotització tenen en la despesa de les distintes comunitats autònomes. Este coeficient s'ha elaborat per als règims general, mineria del carbó, autònoms i agrari a partir de les bases de cotització de l'any 2005 proporcionades per a cada una de les comunitats autònomes per la Gerència d'Informàtica de la Seguretat Social i, per a la resta dels règims, a partir de les bases establides per a cada un l'any 2005.  
Amb l'elaboració d'estes dades es calcula un "índex agregat" homogeneïtzador de la despesa que obté per a la Comunitat Autònoma Valenciana un indicador cost/afiliat/mes corregit del "efecte bases de cotització" comparable, per tant, amb la resta de les diferents comunitats autònomes. A partir d'este indicador homogeni es fixa el cost mitjà/afiliat/mes que, com a objectiu, esta comunitat autònoma ha d'aconseguir l'any 2006.  
Des d'esta perspectiva, i amb el propòsit de reduir i equiparar la despesa per IT en tot el territori nacional, les distintes comunitats autònomes han de convergir amb aquella que té l'indicador "cost mitjà/afiliat/mes" menys elevat. L'any 2005 la Comunitat Autònoma d'Extremadura és la que presenta el millor registre en el mencionat indicador, i la resta de les Comunitats ha d'acostar-se a eixe registre en un termini mitjà. Per a això, i ja que la convergència al 100% poguera resultar dificultosa, la Comunitat Autònoma Valenciana ha de situar el seu indicador cost mitjà/afiliat/mes en 2006 en la quantia que s'arreplega a continuació, la qual cosa suposa per a esta comunitat un esforç en la convergència del 3%.  
(\*) El cost mitjà per afiliat i mes en esta comunitat autònoma és el resultat de dividir la despesa mitjana mensual de la prestació d'IT/INSS per contingències comunes (excloses entitats col'laboradores) de l'any 2005 (55.946.986,99 €) entre el nombre mitjà mensual d'afiliats INSS, inclosos els afiliats com a beneficiaris de la prestació contributiva per desocupació, també de l'exercici 2005 (785.686 afiliats).   
Per a la determinació del càlcul de l'indicador cost IT/afiliat/mes, corresponent a l'exercici 2006, es tindran en compte per a la deflactación els paràmetres següents:  
a) Per al col'lectiu inclòs en el Règim General i en el de la Mineria del Carbó, l'evolució dels convenis col'lectius, segons les últimes dades conegudes de l'exercici anterior i subministrades pel Ministeri de Treball i Assumptes Socials.  
b) Per als col'lectius restants, l'evolució de les bases mínimes o úniques dels respectius règims.  
Amb la deguda antelació, abans de l'inici de cada exercici, s'acordarà l'indicador cost/afiliat/mes marcat com a objectiu per als anys 2007 i 2008.  
2. Indicador: dies d'IT/afiliat.  
El citat objectiu pretén aconseguir una reducció dels dies de baixa consumits en IT (contingències comunes i professionals) pels treballadors protegits en l'INSS, comptats des del mateix dia de l'emissió de la baixa mèdica i fins a la finalització del procés d'IT per mitjà de l'expedició de l'alta mèdica.  
Es considerarà plenament complit l'objectiu, 15% del crèdit anticipat (c.a.) quan s'arribe a la reducció del 2% de dies de baixa. La valoració es farà comparant les dades del període analitzat amb els del mateix període de l'any anterior, en termes d'homogeneïtat.  
Si la comunitat autònoma no ha aconseguit l'objectiu dies IT/afiliat establit en el paràgraf anterior, es procedirà a la liquidació del 50% del fons corresponent a eixe objectiu (7,5% del c.a.), en proporció al resultat aconseguit posat en relació amb el valor de la mitjana de dies IT/afiliat a nivell nacional (v.m.n.), valorant amb els següents criteris.   
- 2,5% del c.a.: si el resultat se situa entre el 100% i el 90% del v.m.n.  
- 5% del c.a.: si el resultat se situa en valors inferiors al 90% i iguals o superiors al 80% del v.m.n.  
- 7,5% del c.a.: si el resultat se situa per davall del 80% del v.m.n.  
Situació de partida a la Comunitat Autònoma Valenciana: L'any 2005, amb una mitjana de treballadors assegurats amb l'INSS de 785.686, la ràtio de dies d'IT/afiliat a la comunitat autònoma ha sigut de 17'08. La mitjana a nivell nacional ha aconseguit un valor de 14,90 dies d'IT/afiliat.   
El càlcul es farà d'acord amb la informació existent en les bases de dades de l'INSS, sobre la comunitat autònoma, i tenint en compte que el nombre de dies d'IT s'obté de forma automàtica per mitjà de la transmissió electrònica de la informació dels comunicats d'IT remesa pel Servici Públic de Salut i les empreses de la Comunitat Autònoma.